હિંસા અને શોષણ, પર્યાવરણ અને પ્રદૂષણ, ગરીબી અને બેકારી, જૂઠ અને પ્રપંચના આજના સઘળા પ્રશ્નો સુખ મેળવાવાના રધવાટમાં માણસે ખોટી દિશામાં મૂકેલી દોટમાંથી પેદા થયેલા પ્રશ્નો છે. ઇંગ્લેન્ડમાં થયેલી ઔદ્યોગિક ક્રાંતિ માનવજાતના ઇતિહાસનું એક વરવું સીમાચિહ્ન છે. એ પહેલાંની અને એ પછીની, પ્રિ અને પોસ્ટ ઇન્ડસ્ટ્રિયલ રેવોલ્યુશન એરાની, જીવન શૈલીમાં કંચન અને કથીર જેટલો ફરક પડી ગયો છે. સત્તરમી-અઢારમી સદી પહેલાંના સમગ્ર વિશ્વમાં પૂર્વની જીવન શૈલીનું ઓછે-વત્તે અંશે પ્રભુત્વ હતું. પરંતુ એ પછી પશ્વિમમાં જે જીવનશૈલી પાંગરી એના મૂળમાં સુખપ્રાપ્તિની ઘરમૂળથી બદલાયેલી સંકલ્પનાઓ કામ કરી ગઈ.